Broj: 711-I-2235-M-402/22-02-21

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković, kao predsjednice Povjerenstva za odlučivanje o sukobu interesa te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Perice Bosančića, općinskog načelnika Općine Dugopolje**, za davanjem mišljenja Povjerenstva,na 190. sjednici održanoj dana 14. listopada 2022.g. donosi sljedeće

**MIŠLJENJE**

1. **Obveznici ZSSI-a koji javnu dužnost ne obnašaju profesionalno mogu istodobno obavljati poslove temeljem** **radnog odnosa na neupravljačkom radnom mjestu u pravnoj osobi koja nije bila u poslovnim odnosima s tijelom u kojem obnašaju dužnost, ukoliko se ne bi radilo o poslovima obnašanja druge javne dužnosti.**
2. **Temeljem članka 17. stavka 4. ZSSI-a, naknade koje primi obveznik je dužan prijaviti u imovinskoj kartici.**

Obrazloženje

Zahtjev za mišljenjem podnio je obveznik Perica Bosančić, općinski načelnik Općine Dugopolje. U Povjerenstvu zahtjev je zaprimljen 10. listopada 2022.g. pod poslovnim brojem 711-U-8207-M-402/22-01-5, povodom kojeg se vodi predmet broj M-402/22.

Člankom 3. stavkom 1. podstavkom 34. ZSSI-a propisano je da župani, gradonačelnici, općinski načelnici i njihovi zamjenici obveznici ZSSI-a. Uvidom u Registar obveznika kojeg ustrojava i vodi Povjerenstvo, utvrđeno je da je Perica Bosančić bio općinski načelnik Općine Dugopolje u mandatu 2017.-2021.g. te da istu dužnost obnaša ponovno od 21. svibnja 2021.g. Slijedom navedenog, povodom obnašanja navedene dužnosti Perica Bosančić obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva je li mu dopušteno tijekom trajanja mandata stupiti u radni odnos na neupravljačko radno mjesto sa tvrtkom sa kojom nije bilo poslovnih odnosa te nastaviti dužnost obavljati volonterski.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Slijedom navedenog, ukoliko obveznik ZSSI-a neće dužnost obnašati profesionalno i za tu dužnost neće primati plaću, već će biti u radnom odnosu na neupravljačkom radnom mjestu u pravnoj osobi koja nije bila u poslovnim odnosima s tijelom u kojem obnaša dužnost, na istog se neće odnositi ograničenja propisana za obveznike koji dužnost obnašaju profesionalno iz članka 16. te članka 17. stavka 2. i 3. ZSSI-a. Obveznik tada može za neprofesionalno obnašanje dužnosti primiti naknadu i istovremeno primati plaću za obavljanje poslova iz radnog odnosa, ali pod uvjetom da se ne bi radilo o drugoj javnoj dužnosti.

Ukoliko bi obveznik dužnost općinskog načelnika Općine Dugopolje obnašao profesionalno uz primanje plaće, mogao bi povremeno i privremeno obavljati druge poslove na na neupravljačkom radnom mjestu, a redovito i stalno samo ako pribavi prethodno odobrenje Povjerenstva iz članka 17. stavka 2. ZSSI-a.

Temeljem članka 17. stavka 4. naknade koje primi od obavljanja drugih poslova obveznik je dužan prijaviti u godišnjoj imovinskoj kartici.

Nadalje, člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Slijedom navedenog, Perica Bosančić bi kao obveznik ZSSI-a povodom obnašanja dužnosti općinskog načelnika mogao istodobno obavljati poslove temeljem radnog odnosa u drugom tijelu javne vlasti, ako bi takva mogućnost bila propisana odredbama posebnog zakona, odnosno ako bi na taj način bila derogirana zabrana iz članka 17. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Perica Bosančić, putem e-maila
2. Objava na internetskoj stranici Povjerenstva
3. Pismohrana